Predkladacia  správa

Inventarizácia zariadení s obsahom PCB, ktoré sú v súčasnosti v prevádzke bola v roku 2001 vykonaná ako aktivita vyplývajúca z  procesu harmonizácie legislatívy Slovenskej republiky  s  legislatívou Európskej únie. 

Medzi dokumenty z oblasti odpadového hospodárstva, ktoré sa musia harmonizovať, patrí aj Smernica Rady EÚ 96/59/ES zo 16.9.1996 o zneškodňovaní polychlórovaných bifenylov a polychlórovaných terfenylov (PCB/PCT). Účelom tejto smernice je “priblížiť legislatívu členských krajín týkajúcu sa kontrolovanej deštrukcie PCB, dekontaminácie alebo deštrukcie zariadení obsahujúcich PCB alebo deštrukciu použitých PCB, s cieľom ich úplného odstránenia na základe tejto smernice”. Jednou zo základných požiadaviek smernice je záväzok členských krajín vykonať na svojom území inventarizáciu zariadení s obsahom PCB a zabezpečiť ich ekologickú dekontamináciu alebo deštrukciu. 

Vzhľadom na to, že implementácia tejto smernice je pre Slovenskú republiku veľmi finančne ako aj organizačne náročná, bolo v rámci predvstupových rokovaní požadované tzv. prechodné obdobie. Nakoľko však bol potrebný čo najnižší počet týchto prechodných období na implementáciu vybraných dokumentov Európskej únie  do právneho systému Slovenskej repubiky, Ministerstvo životného prostredia Slovenskej repubiky zabezpečilo počiatočné práce  predmetnej inventarizácie v  rámci samostatného projektu, financovaného z vedecko-technických projektov v rámci kapitoly Ministerstva školstva Slovenskej republiky.

Výsledkom týchto prác je vypracovanie databázy užívateľov zariadení s obsahom PCB a kategorizácia týchto zariadení, ich označenie, evidencia druhu, množstva, obsahu, koncentrácie PCB a klasifikácia držiteľov podľa predmetnej smernice Europskej únie.
	
Z  priebehu doteraz vykonaných prác vyplýva potreba pokračovať pri plnení požiadaviek vyplývajúcich z predmetnej smernice Europskej únie. Vzhľadom na to, že ide o problematiku spadajúcu aj do oblasti subjektov z oblasti štátnej správy, je vypracovaná aj predkladaná správa s  návrhom ďalšieho postupu. 

Subjekty, ktoré nespadajú do štátneho sektoru, sú do predmetnej inventarizácie taktiež zapojené. Do doby nadobudnutia účinnosti zákonnej povinnosti pre všetky subjekty o označení predmetných zariadení, o ich evidencii a o zabezpečení ich dekontaminácie alebo zneškodnenia do konca roku 2010, ide o dobrovoľné zapojenie sa neštátnych subjektov do tejto inventarizácie na základe výzvy.